<classify> Wachezaji saba wa kigeni walioko ndani ya Simba ni Hamis Kizza, Juuko Murshid, Brian Majwega, Justice Majabvi, Paul Kiongera, Emery Nimuboma na kipa Vicent Angban. Kwa mujibu wa kiongozi mmoja ndani ya Simba alithibitishia gazeti hili jana kuwa ni kweli wachezaji hao wamebaki na hawajalipwa mishahara.Alisema sababu ya wao kuchelewa kuwalipa wachezaji hao sio makosa yao bali wadhamini wao Kampuni ya Bia Tanzania TBL kupitia kinywaji cha Kilimanjaro ndio waliochelewa kutoa fedha hizo. TBL walichelewa kutoa pesa za udhamini ambazo tunazitegemea katika kuwalipa wachezaji mishahara, alisema.Simba ina mchezo wa ligi kesho dhidi ya Majimaji ya Songea, ambapo huenda ikawatumia wachezaji wote wazawa kama wageni hao hawataenda kuungana na timu yao kumaliza msimu salama.Naye mchezaji mmoja ambaye pia hakupenda kutaja jina lake, alisema wachezaji 12 pekee ndio waliosafiri huku wageni wakibaki Dar es Salaam kutokana na kutolipwa mishahara tangu Aprili 25, mwaka huu.Alisema yeye na wenzake hao wa kigeni waliamua kutosafiri hadi walipwe kwa kuwa uongozi wa Simba umekuwa kimya bila kusema chochote. Hata hivyo, juhudi za kumpata Meneja wa Bia ya Kilimanjaro, Pamela Kikuli kufafanua suala hilo la kuchelewa kupeleka fedha Simba, simu yake haikupokelewa lakini juhudi zinaendelea kumsaka ili kufafanua.Wakati huohuo, mashabiki wa Simba jana walikusanyika kwenye makao makuu ya klabu hiyo Msimbazi, Kariakoo wakituhumu uongozi kutokuwa na ushirikiano na kushindwa kutimiza matakwa ya wachezaji.Pia mashabiki hao walikuwa wakilalamikia kipigo cha bao 1-0 kutoka kwa Mwadui ya Shinyanga Jumapili katika mchezo wa Ligi Kuu kwenye Uwanja wa Taifa, Dar es Salaam, ambacho kilimaliza kabisa matumaini ya timu hiyo kutwaa ubingwa.  <topic>: MICHEZO 